HŽ serija 2043
HŽ serija 2043 je serija dizelsko-električnih lokomotiva Hrvatskih željeznica namjenjena za vuču teretnih vlakova do 3000 t na nizinskim prugama i putničkih vlakova. Lokomotive serije 2043 proizvedene su u "Electro Motive Division General Motors Corporation" (EMD GMC) u periodu od 1960. do 1966. godine kao serija HŽ 2061 (tada JŽ 661), da bi rekonstrukcijom izvršenoj u "Tvornici željezničkih vozila Gredelj" početkom 1990-ih godina nastala nova serija 2043. Rekonstruirane lokomotive dobile su serijski broj JŽ 646, ali je osnivanjem HŽ-a prenumerirana u seriju 2043. 

Za rekonstrukciju su odabrane lokomotive podserije JŽ 661-000 i JŽ 661-100 (odnosno danas HŽ 2061-000 i HŽ 2061-100), jer je njihovu ukupnu masu bilo moguće svesti na manje od 100 t. U rekonstrukciji izbačena su im dva vučna motora, po jedan iz svakog osovinskog postolja, a ugrađen je alternator za grijanje vlaka proizveden u tvrtki "Uljanik" u Puli, te su učinjene neke druge izmjene, tako da su te lokomotive dobile osovinsko opterećenje od 16.5 t/os i osovinski raspored (A1A)'(A1A). Na taj način postale su pogodne za vožnju na sporednim prugama i za vuču vlakova svih vrsta. Lokomotiva je ostala sa jednom upravljačnicom kao i sve lokomotive proizvodnje EMD GMC, ali sa dva upravljačka pulta u upravljačnici. Svaki upravljački pult okrenut je u položaj koji omogućuje dobru vidljivost instrumenata i  posluživanje uređaja (ručica) u smjeru vožnje. Ove lokomotive postižu voznu brzinu od 124 km/h. Njihove vanjske dimenzije jednake su kao kod lokomotiva serije 2061, osim što im je prednji dio sanduka spušten. 
 
Lokomotiva ima četiri vučna motora tipa D47B ili D77B, ali istu snagu za vuču (1250 kW) kao i lokomotiva serije 2061. Lokomotivu čine dva osnovna dijela: glavni okvir sa košem (gornji dio) i okretna postolja (donji dio). Koš je podijeljen na dio predkabine, upravljačnice i motorni prostor. Ispred upravljačnice je prostor predkabine u koji je smještena zračna oprema i zračna instalacija sa rezervoarima, rasporednicima kočnice i elektropneumatskim ventilima za uključenje pjeskarenja. Iza upravljačnice je motorni prostor koji u nizu čine, elektroormar, glavni generator, generator električnog grijanja vlaka, dizelski motor sa regulatorom snage, kompresor sa sušačem zraka i hladnjaka za hlađenje dizelskog motora.

Tehničke karakteristike
Graditelj: General Motors
Godina izgradnje: 1960. - 1966.
Godina preradbe: 1991.
Osovinski raspored: (A1A)'(A1A)
Tip dizelskog motora: GMC645 E
Vrsta prijenosa: električni
Instalirana snaga: 1454 kW
Najveća vozna brzina: 124 km/h
Duljina preko odbojnika: 18491 mm
Širina lokomotivskoga sanduka: 2819 mm
Ukupna masa lokomotive: 100 t

Izvori
 I. Putarek, Dizelelektrična lokomotiva HŽ 2043. Upute za upravljanje, Hrvatske željeznice, 1991.
 Ivan Švaljek, Tomislav Kožulj, Miljenko Bošnjak: Tehničko-eksploatacijski pokazatelji i značajke vučnih vozila Hrvatskih željeznica, Zagreb, 2003.
 Tehničke karakteristike vučnih vozila, stranica Hrvatskih željeznica
 dizelsko-električna lokomotiva serije 2043

Poveznice
 HŽ serija 2061

Lokomotive
Željeznički promet u Hrvatskoj